|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| Typ, veľkosť a rozsah vplyvu  Predkladaný návrh novely zákona č. 409/2011 Z. z. o niektorých opatreniach na úseku environmentálnej záťaže a o zmene a doplnení niektorých zákonov reaguje na potreby aplikačnej praxe, ktoré sa týkajú najmä odstránenia niektorých legislatívnych nedostatkov doterajšej právnej úpravy a upravuje problematiku vyvlastnenia alebo obmedzenia vlastníckeho práva k nehnuteľnosti v prípade, že sanácia environmentálnej záťaže je vo verejnom záujme. Implementáciou predkladaného materiálu sa dosiahne efektívnejší postup pri uplatňovaní zákona č. 409/2011 Z. z. v praxi, čo bude nepriamo viesť k pozitívnemu vplyvu na životné prostredie. V prípade uplatnenia inštitútu vyvlastnenia nehnuteľnosti, za účelom sanácie environmentálnej záťaže vo verejnom záujme, pôjde o pozitívny vplyv na životné prostredie, nakoľko sanácia znečisteného územia odstránením alebo znížením koncentrácie znečisťujúcich látok predstavuje priamy významný pozitívny vplyv na pôdu, horninové prostredie a podzemnú vodu. |
| **5.2 Bude mať predkladaný materiál vplyv na chránené územia a ak áno, aký?** |
| Typ, veľkosť a rozsah vplyvu  Implementáciou predkladaného materiálu sa z hľadiska vplyvu na európsku sústavu chránených území predpokladá, že efektívnejšie uplatňovanie návrhu novely zákona č. 409/2011 Z. z. môže mať na tieto územia výhradne pozitívny vplyv, negatívne vplyvy na predmet ochrany území sústavy Natura 2000 sa nepredpokladajú. Pre hodnotenie vplyvov konkrétnych činností realizovaných v územiach Natura 2000 sa náležite uplatnia príslušné ustanovenia zákona č. 543/2002 Z. z. o ochrane prírody a krajiny v znení neskorších predpisov a zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.  Odstránenie rizík vyplývajúcich zo znečistenia pôdy, horninového prostredia a podzemnej vody má pozitívny vplyv na faunu, flóru a biotopy v dotknutom území. Významný vplyv má predovšetkým sanácia takých lokalít, ktoré ohrozujú vodné biotopy prienikom znečisťujúcich látok do vodných tokov alebo iných útvarov povrchových vôd. |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| Typ, veľkosť a rozsah vplyvu  Implementácia predkladaného materiálu rieši problematiku environmentálnych záťaží na území Slovenskej republiky a negatívne cezhraničné environmentálne vplyvy pri jeho uplatňovaní v praxi sa nepredpokladajú. Sanáciou znečistených lokalít a inými opatreniami v prihraničnej oblasti je možné dosiahnuť pozitívny vplyv na životné prostredie aj v okolitých štátoch. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Implementáciou predkladaného materiálu sa nepredpokladá negatívny vplyv na životné prostredie. |